
A Miskolci Egyetem történeti előzménye a III. Károly által 1735-ben Selmecbányán alapított bányászati-kohászati tanintézet, a Bergschule, ahol a világon elsőként indult felsőfokú bányászati-kohászati képzés. Az intézményt Mária Terézia 1762-ben akadémiai rangra emelte, majd 1846-tól az erdészeti képzés is megjelent az oktatási kínálatban.

A selmecbányai akadémia jelentős hatást gyakorolt az európai műszaki felsőoktatás fejlődésére. Oktatási módszerei, különösen a laboratóriumi képzés, mintaként szolgáltak több későbbi európai műszaki felsőoktatási intézmény számára. A selmeci professzorok közreműködésével jött létre Szklenón a világ első nemzetközi műszaki egyesülete is, amelyben 14 ország képviseltette magát.

Az 1848–1850 közötti időszakban az oktatás a magyar szabadságharc eseményei miatt szünetelt. Az 1867-es kiegyezést követően az oktatás nyelve a német helyett a magyar lett, az intézmény pedig Magyar Királyi Bányászati és Erdészeti Akadémia néven működött tovább. A trianoni békeszerződést követően Selmecbánya Csehszlovákiához került, ezért az Akadémia Sopronba költözött.

A miskolci egyetem létrehozásáról az Országgyűlés az 1949. évi XXIII. törvényben rendelkezett. Ennek alapján Miskolcon Nehézipari Műszaki Egyetem jött létre, amely kezdetben a Sopronból áttelepült Bánya- és Kohómérnöki Karból, valamint az újonnan alapított Gépészmérnöki Karból állt. Az első tanítási napra 1949. szeptember 18-án került sor. Az egyetem mai helyének kijelölését követően megkezdődött az Egyetemváros kiépítése, az első tanulmányi épületeket pedig 1951 őszén vették használatba. Az első miskolci diplomakiosztó ünnepségen 1953-ban 236 hallgató vehette át oklevelét.

Az intézmény fejlődésének következő szakaszában a műszaki képzések mellett fokozatosan megjelentek a társadalomtudományi képzési területek is. A jogászképzés 1981-ben indult, majd 1983-tól önálló fakultásként működött. A közgazdászképzés 1987-ben kezdődött meg, amelyet 1990-ben a Gazdaságtudományi Kar létrehozása követett. Ezzel párhuzamosan erősödött az a törekvés, hogy az intézmény klasszikus értelemben vett universitas jellegű egyetemmé váljon. Az intézmény neve 1990. július 1-jétől Miskolci Egyetemre változott. A Bölcsészettudományi Intézet 1992-ben alakult meg, majd 1997-ben kari rangra emelkedett. Ugyancsak 1997-ben csatlakozott az egyetemhez a Liszt Ferenc Zeneművészeti Főiskola miskolci tagozata, amely Miskolci Egyetem Bartók Béla Zeneművészeti Intézeteként, majd 2021. augusztus 1-jétől karként működik.

A műszaki képzési területeken működő karok megújult szervezeti formában, Műszaki Föld- és Környezettudományi Kar, Anyag- és Vegyészmérnöki Kar, valamint Gépészmérnöki és Informatikai Kar néven folytatják tevékenységüket. Az egyetemi integráció eredményeként a sárospataki Comenius Tanítóképző Főiskola 2000. január 1-jétől a Miskolci Egyetem főiskolai karaként működött, majd 2013. július 1-jével kivált az intézményből. Az Egészségtudományi Intézetben 2001-ben védőnő alapképzés, 2004-ben pedig gyógytornász képzés indult; az intézet 2005-ben kari státuszt kapott, mai neve Egészségtudományi Kar.

A Miskolci Egyetem képzési szerkezete ma több tudományterületet fog át. Az intézmény karai és intézetei egymással együttműködve biztosítják a különböző képzési területeken folyó oktatást, kutatást és szakmai munkát. A hallgatók számára lehetőség nyílik párhuzamos tanulmányok folytatására, más karokon meghirdetett tantárgyak felvételére, valamint a képzések közötti szakmai kapcsolódások kihasználására.

A Magyar Kormány 2020-ban hozott döntése alapján a Miskolci Egyetem Magyarország államilag elismert és nyilvántartásba vett felsőoktatási intézménye, amelyet az Universitas Miskolcinensis Alapítvány tart fenn.

A magyar állami ösztöndíjjal vagy magyar állami részösztöndíjjal támogatott képzésben részt vevő hallgatókra a nemzeti felsőoktatásról szóló 2011. évi CCIV. törvény, annak végrehajtási rendeletei, valamint a Miskolci Egyetem Hallgatói Követelményrendszere irányadó. A jelen tájékoztató a legfontosabb szabályokat összefoglaló jelleggel ismerteti; az egyedi ügyekben a mindenkor hatályos jogszabályok és egyetemi szabályzatok rendelkezései alkalmazandók.

Jogszabályi és intézményi háttér:
2011. évi CCIV. törvény a nemzeti felsőoktatásról, különösen 47–48. § és 48/A–48/D. §; 87/2015. (IV. 9.) Korm. rendelet 53. § (2) bekezdés b) pont; a Miskolci Egyetem Hallgatói Követelményrendszere, különösen a támogatási időre, valamint az állami (rész)ösztöndíjas és önköltséges képzési forma közötti átsorolásra vonatkozó rendelkezések.

A felsőoktatási képzésben a hallgató finanszírozási formája szerint lehet magyar állami ösztöndíjas, magyar állami részösztöndíjas vagy önköltséges hallgató. A magyar állami (rész)ösztöndíjas képzésben való részvételhez a hallgató a beiratkozáskor, illetve önköltséges képzésből történő átsorolás esetén az átsorolást követő első bejelentkezéskor nyilatkozik a képzés feltételeinek vállalásáról.

A támogatási idő főszabály szerint legfeljebb tizenkét félév. Ha a hallgató az adott képzésre irányadó támogatási idő alatt nem szerzi meg az oklevelet, vagy kimeríti a rendelkezésére álló támogatási időt, tanulmányait az adott képzésen önköltséges formában folytathatja. A támogatási időre vonatkozó részletszabályokat az Nftv. 47. §-a, az 51/2007. (III. 26.) Korm. rendelet 53. §-a, valamint a Miskolci Egyetem Hallgatói Követelményrendszere tartalmazza.

A magyar állami (rész)ösztöndíjas hallgató a jogszabályban meghatározott feltételek szerint köteles az adott képzésen az előírt határidőn belül oklevelet szerezni, továbbá a képzés befejezését követően a jogszabályban meghatározottak szerint hazai munkaviszonyt fenntartani, illetve a feltételek nem teljesítése esetén visszafizetési kötelezettség is terhelheti.

A felsőoktatási intézmény tanévenként vizsgálja, hogy a magyar állami (rész)ösztöndíjas hallgató teljesítette-e az átsorolás elkerüléséhez szükséges tanulmányi követelményeket. Az átsorolás vizsgálatakor főszabály szerint az utolsó két olyan aktív félév eredményeit kell figyelembe venni, amelyben a hallgató jogviszonya nem szünetelt, és amely nem tartozik a jogszabályban meghatározott kivételi körbe.

A Miskolci Egyetem Hallgatói Követelményrendszere alapján a 2016/2017. tanév I. félévétől, illetve ezt követően hallgatói jogviszonyt létesítő magyar állami (rész)ösztöndíjas hallgató akkor sorolható át önköltséges képzésre, ha az utolsó két vizsgált aktív félév átlagában nem teljesíti az előírt kreditkövetelményt, vagy nem éri el a képzési területére meghatározott súlyozott tanulmányi átlagot.

Az intézményi követelmény szerint az érintett hallgatónak az utolsó két vizsgált aktív félév átlagában legalább 15 kreditet, jogi és természettudományi képzési területen legalább 18 kreditet kell teljesítenie, továbbá el kell érnie az alábbi súlyozott tanulmányi átlagot:

	
	Képzési terület
	Súlyozott tanulmányi átlag

	1
	bölcsészettudomány
	3,0

	2
	gazdaságtudományok
	2,75

	3
	informatika
	2,75

	4
	jogi
	3,0

	5
	műszaki
	2,75

	6
	művészet
	3,5

	7
	orvos- és egészségtudomány
	2,75

	8
	pedagógusképzés
	3,0

	9
	sporttudomány
	3,0

	10
	társadalomtudomány
	3,0

	11
	természettudomány
	2,75



A súlyozott tanulmányi átlagot félévenként kell kiszámítani, majd a két vizsgált félév eredményét a féléves kreditszámokkal súlyozva kell figyelembe venni. A külföldi részképzésben töltött, az Egyetem hozzájárulásával teljesített aktív félévek az átsorolási vizsgálat során a jogszabályban és az egyetemi szabályzatban meghatározottak szerint kezelendők.

Az átsorolás alól mentesül az a magyar állami (rész)ösztöndíjas hallgató, aki az utolsó két aktív félév átlagában eléri vagy meghaladja a 27 kredit/félév kreditelőrehaladást, függetlenül a képzési területére meghatározott súlyozott tanulmányi átlagtól.

Az átsorolási döntés során nem kell figyelembe venni azokat a hallgatókat, akik legfeljebb egy képzési időszakban folytattak tanulmányokat, továbbá azokat, akik esetében az Nftv. vagy a Hallgatói Követelményrendszer alapján a félév teljesítésének elmaradása külön méltányolható vagy figyelmen kívül hagyandó okra vezethető vissza. A mentesülési és méltányossági eseteket, valamint azok igazolásának módját a Miskolci Egyetem Hallgatói Követelményrendszere részletezi.

Az átsorolás tárgyában a tanév végén, a képzési időszak lezárását követően, de legkésőbb július 31. napjáig kell döntést hozni.

Ha a magyar állami (rész)ösztöndíjas képzésben támogatott hallgatói hely szabadul fel, arra azonos szakon önköltséges formában tanulmányokat folytató hallgató kérelme alapján átsorolható. Az átsorolásról az Egyetem a kérelmet benyújtó hallgatók tanulmányi teljesítménye alapján dönt.

Az önköltséges képzésből magyar állami (rész)ösztöndíjas képzésre történő átsorolás iránti kérelmet az Egyetem által meghatározott elektronikus úton, a félév lezárását követő harmadik hét utolsó napjáig kell benyújtani. A döntés során a Hallgatói Követelményrendszerben meghatározott rangsorolási szempontokat kell alkalmazni. Az állami (rész)ösztöndíjas képzésre átsorolt hallgató pénzügyi státusza csak a jogszabályban előírt nyilatkozat megtételét követően módosítható a tanulmányi rendszerben.

A részletes eljárási, rangsorolási, mentességi és méltányossági szabályokat a Miskolci Egyetem Hallgatói Követelményrendszere tartalmazza.

https://www.uni-miskolc.hu/wp-content/uploads/2025/04/HKR_20250501-tol.pdf 

	A 2026/2027. tanév I. félévének tervezett időpontjai

	2026. augusztus 21-26. (péntek-szerda)
	Gólyatábor „bALEKHÉT”

	2026. augusztus 31. – szeptember 5. (hétfő-szombat)
	Regisztrációs hét

	
	ÁJK Neptun nyitás
	augusztus 31 hétfő 8:00

	
	GÉIK nappali, kivéve felsőbb éves BSc Neptun nyitás
	augusztus 31 hétfő 13:00

	
	GÉIK levelező Neptun nyitás
	augusztus 31 hétfő 16:00

	
	MFK Neptun nyitás
	szeptember 1 kedd 8:00

	
	AVK Neptun nyitás
	szeptember 1 kedd 10:00

	
	GÉIK felsőbb éves BSc nappali Neptun nyitás
	szeptember 1 kedd 13:00

	
	BBZK, ETK Neptun nyitás
	szeptember 1 kedd 15:00

	
	BTK Neptun nyitás
	szeptember 2 szerda 8:00

	
	GTK Neptun nyitás
	szeptember 2 szerda 13:00

	2026. szeptember 2-3. (szerda-csütörtök), mindkét napon 9:00-12:00 és 13:00-15:00 óra között
	Kollégisták beköltözése a Bolyai Kollégium E/1, E/2, E/3, E/4, E/5, E/6 épületeibe

	2026. szeptember 2-3. (szerda-csütörtök), mindkét napon 9:00-12:00 és 13:00-15:00 óra között
	Kollégisták beköltözése az Uni-Hostel Diákotthonba

	2026. szeptember 2. (szerda)
	Intro Nap

	2026. szeptember 3-5. (csütörtök-szombat)
	Freshmen’s Camp (Külföldi hallgatók Gólyatábora)

	2026. szeptember 4. (péntek) 10 óra
	Kitüntetésátadó Ünnepi Szenátus Ülés

	2026. szeptember 7. (hétfő) 10 óra 30 perc
	Tanévnyitó Ünnepi Szenátusi Ülés

	2026. szeptember 7. (hétfő) - december 11. (péntek)
	Szorgalmi időszak (14 hét)

	2026. szeptember 8. (kedd)
	Orientation Day

	2026. szeptember 23. (szerda)
	Egyetemi Sportnap
- oktatási szünet

	2026. szeptember 25. (péntek)
	Kutatók délelőttje
- nem oktatási szünet

	2026. szeptember 25. (péntek)
	Kutatók éjszakája
- nem oktatási szünet

	2026. október („pontos időpont később”)
	Welcome Day

	2026. október 22. (csütörtök)
	Egyetemi Ünnepség (Az 1956-os Forradalom Ünnepe)
- nem oktatási szünet

	2026. október 23. (péntek)
	Ünnepnap (Az 1956-os Forradalom Ünnepe)
- munka- és oktatási szünet

	2026. október 28-29-30. (szerda-csütörtök-péntek)
	Rektori szünet

	2026. november („pontos időpont később”)
	Gólyabál
- nem oktatási szünet

	2026. december 3-4. (csütörtök-péntek)
	Nyílt Napok a Miskolci Egyetemen

	2026. december 7-12. (hétfő-szombat) 
	Elővizsga időszak (1 hét)

	2026. december 12. (szombat)
	Munkanap (Oktatási szünet nappali és levelező tagozaton egyaránt)

	2026. december 14. (hétfő) – 2026. december 23. (szerda)
	Vizsgaidőszak

	2026. december 24. (csütörtök) – 2027. január 3. (vasárnap)
	Téli szünet

	2027. január 4. (hétfő) – 2027. január 30. (szombat)
	Vizsgaidőszak

	2027. január 28. (csütörtök) - január 29. (péntek)
	Diplomaátadó Szenátusi Ülések

Tanulmányi ügyintézés:
Helye: A/1 épület mfsz. 16-19. és 22.
Ideje: 
Tanulmányi időszakban:
Hétfő: 9:00 – 11:00
Kedd: 13:00 – 15:00
Szerda: 9:00 – 11:00
Csütörtök: 13:00 – 15:00
Péntek: 9:00 – 11:00

Kihelyezett képzések tanulmányi ügyintézése:
	Hely
	Ügyintézők 
	E-mail 
	Tervezett ügyfélfogadás

	Ózd
	Kiss Csaba József
	hkozd@uni-miskolc.hu
	K:11-13 
P:13-15

	Sátoraljaújhely
	Ackermann Adrienn
	hksujh@uni-miskolc.hu
	K:11-13 
P:13-15

	
	Kánya Tamás
	
	



Az Oktatási Stratégiai Központ Tanulmányi Csoportjának célja a hallgatókkal kapcsolatos ügyek minél magasabb színvonalú ügyintézése, a minőségi oktatáshoz való hozzáférés elősegítése, a hallgatók tájékoztatása, információkkal való ellátása.
Az Oktatási Stratégiai Központ Tanulmányi Csoportjának profilja a kari dékáni hivatalokkal szoros együttműködésben a tanulmányi ügyintézés.

	Oktatási Stratégiai Központ
Tanulmányi Csoport
	Dékáni Hivatal, Tanszéki adminisztráció

	Diákigazolvánnyal, diákhitel igényléssel kapcsolatos ügyintézés
Ösztöndíjak, támogatások
Tanulmányi tájékoztatás
Regisztráció
Állami ösztöndíj, képzési szerződés
Igazolások kiadása
Abszolutórium
Oklevél, oklevélmelléklet, leckekönyv
Egyéb ügyek:
- Külföldi hallgatókkal kapcsolatos ügyintézés
- Gazdasági ügyintézés
- Órarend
	Órarendi, tanrendi tájékoztatás
Tárgyfelvétel
Önköltség, tartozások
Kérelmek elbírálása
Szakmai gyakorlat, szakirányválasztás
Szakdolgozat, záróvizsga
Vizsgák




[bookmark: _Toc237975756]A hallgatói tanácsadásokhoz való hozzáférés módja

Az Egyetem a hallgatók képességei kiteljesítésének, tanulmányaik sikeres folytatásának, szakmai karrierjükre történő felkészülésük támogatásának, valamint egészségük és mentális jóllétük megóvásának elősegítése érdekében tanulmányi, életpálya-, karrier-, pszichológiai és mentálhigiénés tanácsadási szolgáltatásokat működtet.
A tanulmányi tanácsadásban elsődlegesen az Oktatási Stratégiai Központ Tanulmányi Csoportjának tanulmányi ügyintézői, az oktatók, valamint az érintett karok dékáni hivatalai és tanszéki adminisztrációi működnek közre. A rendszeres kari szintű tájékoztatók mellett a hallgatói tanácsadás tanulmányi ügyekben elsősorban a Tanulmányi Csoport munkatársainak feladata. Az ügyintézők ügyfélfogadási időben személyesen, valamint az Egyetem hivatalos elektronikus ügyintézési és kommunikációs csatornáin keresztül segítik a hallgatókat tanulmányi és egyéb hallgatói ügyeik intézésében. Az oktatók elsősorban fogadóóráikon, illetve a tantárgyhoz kapcsolódó hivatalos kommunikációs felületeken állnak a hallgatók rendelkezésére. A hallgatók tájékoztatását a személyes tanácsadáson túl az Egyetem honlapján közzétett információk, a Neptun rendszeren keresztül küldött üzenetek, a kari tájékoztatók, valamint a ME-HÖK hivatalos kommunikációs felületein megjelenő közérdekű információk is segítik.
[bookmark: _Toc237975757]Életpálya-tanácsadás és információszolgáltatás
Az Integrált Kapcsolatfejlesztési Központ és a Pályaorientációs és Felvételi Központ által koordinált életpálya- és karriertanácsadási szolgáltatások célja, hogy támogassák a hallgatókat tanulmányi előrehaladásukban, pályatervezésükben, a munkaerőpiaci lehetőségek megismerésében, valamint szakmai karrierjük tudatos alakításában. E körbe tartozik különösen a tanulmányi és karriertanácsadás, a munkaerőpiaci igények és karrierlehetőségek közvetítése, valamint az egyetemi karrier- és pályaorientációs programokhoz kapcsolódó tájékoztatás, illetve az évente megrendezett Karrierbörze és kísérőrendezvényeinek a megszervezése.
[bookmark: _Toc237975758]Mentálhigiénés és pszichológiai tanácsadó szolgáltatás
A pszichológiai és mentálhigiénés tanácsadási szolgáltatások a hallgatók tanulással, életvezetéssel, kommunikációval, konfliktuskezeléssel, önismerettel, teljesítményszorongással, krízishelyzettel, karriertervezéssel, valamint személyes vagy kapcsolati nehézségekkel összefüggő problémáinak kezelését támogatják. A szolgáltatások igénybevételére az erre kijelölt szakembereknél, előzetes időpont-egyeztetés alapján van lehetőség. A tanácsadási szolgáltatások célja, hogy segítséget nyújtsanak azoknak a hallgatóknak, akik tanulmányi, életvezetési, személyes vagy pályaválasztási kérdésekben támogatást igényelnek, továbbá azoknak, akiknek segítségre van szükségük a munkaerőpiacra történő kilépésben vagy szakmai céljaik meghatározásában.
[bookmark: _Toc237975759]Közösségi szolgáltatások
A Pályaorientációs és Felvételi Központon belül működő Közösségi Szolgálati Iroda (KÖSZI) közösségi programokkal, önkéntes lehetőségekkel és hallgatói közösségépítő tevékenységekkel támogatja az egyetemi polgárokat. Az iroda rendszeres szolgáltatásai közé tartozik a Társasjáték Klub, Kézműves Műhely, Multilingual World Café, Multilingual Uni Trip, KÖSZI Élménynapok. Tevékenységei közé tartozik különösen közösségi programok és szolgáltatások szervezése, hallgatói öntevékeny körök működésének támogatása, iskolai közösségi szolgálat koordinálása, valamint a Tanítsunk Magyarországért! mentori ösztöndíjprogram egyetemi szintű szakmai koordinációja. Az iroda a C/2 épület földszintjén (a „Jó Szerencsét!” felirat mögötti épület Tapolca felé eső vége) található, a közösségi média felületein pedig KÖSZI ME néven érhető el. A tanácsadási és közösségi szolgáltatások részletes elérhetőségeit, az ügyintézők és tanácsadók nevét, e-mail-címét, irodáját, valamint az ügyfélfogadás vagy időpont-egyeztetés rendjét a jelen tájékoztató kapcsolódó táblázatai tartalmazzák.


Integrált Kapcsolatfejlesztési Központ (IKK) Munkatársak, feladatok:

	Név
	Beosztás
	Szervezeti egység
	Telefon
	E-mail
	Feladatkör, terület

	Erdélyi-Rajhárd Bettina 
	központvezető
	IKK
	10-23
	bettina.rajhard@uni-miskolc.hu
	Központvezető

	Székely Barbara
	rektorhelyettesi referens
	IKK
	14-01
	barbara.szekely@uni-miskolc.hu 
	Általános adminisztráció (Fogyatékos hallgatókkal kapcsolatos adminisztrációs feladatok)

	Eszláriné Szűts Gabriella 
	rektorhelyettesi referens
	IKK
	10-46
	gabriella.eszlarine@uni-miskolc.hu
	Pénzügyek

	Gréczi Edit
	pszichológus 
	IKK
	20-90
	pszichologus@uni-miskolc.hu
	Pszichológiai szolgáltatások (nemzetközi hallgatók)

	Szabó Zita
	pszichológus
	IKK
	16-12
	pszichologus@uni-miskolc.hu
	Pszichológiai szolgáltatások

	Hajdu-Husvéti Noémi
	pszichológus 
	IKK
	20-90
	pszichologus@uni-miskolc.hu
	Pszichológiai szolgáltatások

	Csukerda Lajos
	pszichológus
	IKK
	16-12
	pszichologus@uni-miskolc.hu
	Pszichológiai szolgáltatások, karrierszolgáltatások

	Dr. Fekete Sándor
	egyetemi fogyatékosügyi koordinátor
	IKK
	20-49
	sandor.fekete@uni-miskolc.hu
	Fogyatékosügyi koordinátor

	Dr. Mélypataki Gábor 
	esélyegyenlőségi munkatárs
	ÁJK
	23-84
	gabor.melypataki@uni-miskolc.hu 
	Esélyegyenlőségi munkatárs





Pályaorientációs és Felvételi Központ (PFK)Munkatársak, feladatok:

	Név
	Beosztás
	Szervezeti egység
	Telefon
	E-mail
	Feladatkör, terület

	Erdei László
	központvezető
	PFK
	14-04
	laszlo.erdei@uni-miskolc.hu
	Központvezető

	Dr. Juhász Orchidea Marianna
	irodavezető
	PFK
	12-42
	orchidea.juhasz@uni-miskolc.hu
	Közösségi Szolgálati Iroda (KÖSZI)
Tanítsunk Magyarországért mentorprogram, önkéntes programok, közösségi programok

	Csorba Mónika Mária
	ügyintéző
	PFK
	12-42
	monika.csorba@uni-miskolc.hu
	

	Murvainé Ádám Anetta
	szervező, tréner
	PFK
	12-42
	anetta.adam@uni-miskolc.hu
	

	Bolyai Vivien
	gyakornok
	PFK
	12-42
	vivien.bolyai@uni-miskolc.hu
	

	Muntyán Bernadett
	csoportvezető
	PFK
	12-25
	bernadett.muntyan@uni-miskolc.hu
	Karrier szolgáltatások



Hallgatói Szolgáltatások

	Tanácsadó-szolgáltatás
	Tanácsadó
	E-mail
	Iroda
	Mellék
	

	Mentálhigiénés tanácsadás
	Gréczi Edit
	pszichologus@uni-miskolc.hu
	A/1. mfsz. 33.
	
	Bejelentkezés alapján

	
	Szabó Zita
	
	A/1. mfsz. 34.
	
	

	
	Hajdu-Husvéti Noémi
	
	A/1. mfsz. 33.
	
	

	
	Csukerda Lajos
	
	A/1. mfsz. 34.
	
	

	Életpálya-, karriertanácsadás
	Muntyán Bernadett
	bernadett.muntyan@uni-miskolc.hu
	
	
	

	
	Csukerda Lajos
	pszichologus@uni-miskolc.hu
	A/1. mfsz. 34.
	
	

	Tanulmányokkal, pályázatokkal kapcsolatos tanácsadás
	ME-HÖK tisztségviselők
	hok-elnok@uni-miskolc.hu
	A/1. I. emelet 125-126.
	
	



	Tanulmányi és információs szolgáltatások
	Ügyintéző
	E-mail
	Iroda
	Mellék
	Ügyfél-fogadás

	Tájékoztatás pályázati lehetőségekről, ösztöndíjakról, egyetemi eseményekről
	ME-HÖK tisztségviselők
	hok-elnok@uni-miskolc.hu
	A/1. I. emelet 125-126.
	
	időpont-egyeztetés alapján*

	Hallgatók által nyújtott támogatás szabályzatokkal és tanulmányi ügyekkel kapcsolatban
	
	
	
	
	



*MEHÖK tisztségviselőkhöz pályázati lehetőségek, ösztöndíjak ügyében bejelentkezés időpont-egyeztetés alapján: hok-elnok@uni-miskolc.hu , illetve a MEapp applikáción keresztül

	Egyéb szolgáltatások
	Ügyintéző
	E-mail
	Iroda
	Mellék
	Időpont

	Közösségi szolgáltatások, önkéntes programok
	Csorba Mónika Mária
	monika.csorba@uni-miskolc.hu
	C/2. épület
	12-42
	H-Cs 8-16,
P 8-13

	Tanítsunk Magyarországért Mentorprogram
	
	
	
	
	

	Közösségi programok, játékok
	
	
	
	
	






[bookmark: _Toc237975760]A záróvizsgára való jelentkezés rendje, a záróvizsga részei

A záróvizsga az oklevél megszerzéséhez kapcsolódó, a képzés lezárását szolgáló számonkérés, amelynek célja annak ellenőrzése és értékelése, hogy a hallgató rendelkezik-e az adott szakképzettség megszerzéséhez szükséges ismeretekkel, készségekkel és képességekkel, továbbá képes-e a tanulmányai során megszerzett tudás alkalmazására.
A záróvizsgára, a végbizonyítványra, az oklevél kiadására és a záróvizsga teljesítésére vonatkozó alapvető szabályokat a nemzeti felsőoktatásról szóló 2011. évi CCIV. törvény, különösen annak 50. §-a, valamint a Miskolci Egyetem Hallgatói Követelményrendszerének záróvizsgára vonatkozó rendelkezései és kari kiegészítései tartalmazzák. Az intézményi tájékoztatóban a záróvizsgára való jelentkezés rendjét és a záróvizsga részeit a 87/2015. (IV. 9.) Korm. rendelet 53. § (2) bekezdés f) pontja alapján kell ismertetni.
A záróvizsgára bocsátás feltétele a végbizonyítvány, azaz az abszolutórium megszerzése, valamint az adott képzés képzési tervében, ajánlott tantervében, illetve kari szabályozásában meghatározott további feltételek teljesítése. A záróvizsgára bocsátás során az illetékes kari szervezeti egység, valamint a tanulmányi ügyintézésért felelős egyetemi szervezeti egység ellenőrzi a szükséges tanulmányi, adminisztratív és pénzügyi feltételek teljesülését. Nem bocsátható záróvizsgára az a hallgató, aki az Egyetemmel szemben fennálló, esedékes fizetési kötelezettségét nem teljesítette.
A záróvizsgára történő jelentkezés módját, határidejét, a jelentkezés visszavonásának vagy módosításának lehetőségét, valamint a szükséges dokumentumokat az adott kar, illetve képzés záróvizsga-tájékoztatója határozza meg. A jelentkezés főszabály szerint az Egyetem által meghatározott elektronikus tanulmányi rendszerben vagy a kar által közzétett eljárási rend szerint történik.
A záróvizsga a tanulmányi időbeosztásban meghatározott záróvizsga-időszakban tehető le. A záróvizsga pontos időpontjáról, helyéről, a záróvizsga-bizottság beosztásáról, valamint a vizsga lebonyolításának részletes rendjéről az érintett kar ad tájékoztatást. A hallgatók záróvizsgára történő beosztását a kar köteles kihirdetni.
A záróvizsga többféle formában szervezhető. Az alkalmazott záróvizsga-típust az adott szak ajánlott tanterve, képzési terve, illetve kari kiegészítő szabályozása határozza meg. A záróvizsga főbb formái különösen az alábbiak lehetnek:
A záróvizsga főbb típusai: 
a) a hallgató a szakdolgozat/diplomamunka megvédésétől elkülönítetten, a tanterv által előírt tantárgyakból záróvizsga bizottság(ok) előtt záróvizsgát tesz, 
b) a hallgató a Záróvizsga Bizottság előtt védi meg a diplomamunkáját vagy szakdolgozatát, és a tanterv által előírt tantárgyakból záróvizsgát tesz, 
c) a hallgató a Záróvizsga Bizottság előtt védi meg szakdolgozatát/ diplomamunkáját, és felel a szakdolgozathoz vagy diplomamunkához kapcsolódó tudományágakból, azok meghatározott témaköreiből, 
d) a hallgató írásbeli záróvizsgát tesz, ezt követően a Záróvizsga Bizottság előtt védi meg szakdolgozatát vagy diplomamunkáját, majd gyakorlati és elméleti (szóbeli) záróvizsgát tesz. e) a hallgató a Záróvizsga Bizottság előtt védi meg szakdolgozatát vagy diplomamunkáját, majd írásbeli, gyakorlati és elméleti (szóbeli) záróvizsgát tesz. A záróvizsgának részben vagy egészben szóbeli elemet kell tartalmaznia, több részből is állhat, és gyakorlati vizsgarészt is magában foglalhat. A záróvizsgához kreditérték nem rendelhető.
Több részből álló záróvizsga esetén a vizsgarészek közötti felkészülési időre, az egyes vizsgarészek sorrendjére, valamint az ismétlés vagy javítás lehetőségére a Hallgatói Követelményrendszer és az adott kar kiegészítő szabályai irányadók. Egy részből álló, komplex záróvizsga esetén a felkészülési idő biztosítására vonatkozó szabályokat szintén az intézményi és kari rendelkezések tartalmazzák.
A szakdolgozat vagy diplomamunka értékelése a záróvizsgára bocsátás, illetve a záróvizsga megkezdésének feltétele lehet. Ha a záróvizsga része a szakdolgozat vagy diplomamunka védése, a hallgató a záróvizsga további részeit az adott képzésre és záróvizsga-típusra vonatkozó szabályok szerint kezdheti meg.
A záróvizsga követelményeit, a számonkérhető témaköröket, azok tematikáját és az ajánlott vagy kötelező szakirodalmat az illetékes kar, intézet vagy tanszék köteles a hallgatók számára előzetesen közzétenni. A részletes követelményeket és határidőket az adott képzésre vonatkozó kari tájékoztató, ajánlott tanterv, szakdolgozati/diplomamunka-tájékoztató, valamint záróvizsga-tájékoztató tartalmazza.
A hallgatói jogviszony megszűnését követő záróvizsga-letétel lehetőségére, annak időbeli korlátaira, valamint az esetleges feltételek előírására a nemzeti felsőoktatásról szóló törvény és a Miskolci Egyetem Hallgatói Követelményrendszere irányadó.

[bookmark: _Toc237975761]Az intézményi mobilitási koordinátor neve és elérhetősége, tevékenysége

Szőke Krisztina, Erasmus referens, mobilitási koordinátor
Nemzetköziesítési Központ, A/4. ép. I. em. 113. szoba
Tel: (46) 565-111/ 20-55 mellék
E-mail: krisztina.szoke@uni-miskolc.hu  
Az Igazgatóság munkatársai készséggel adnak információt az egyetem által koordinált európai mobilitási programokkal (ERASMUS+, CEEPUS, CAMPUS MUNDI), illetve általános kiutazási szabályokkal és pénzügyi feltételekkel kapcsolatban. A beérkező egyéb pályázati lehetőségeket az egyetem honlapján megjelentetik. Feltétlenül vegyél részt azokon a rendezvényeken (Gólyatábor, Nyílt nap, Állásbörze, MEN), amelyeken az ESN/Erasmus standdal jelenik meg és ahol tájékoztatás kapsz a külföldi tanulmányi és szakmai gyakorlat lehetőségekről és a pályázás feltételeiről, módjáról.


[bookmark: _Toc237975762]Az fogyatékossággal élő hallgatókkal foglalkozó koordinátor neve és elérhetősége, tevékenysége

Dr. Fekete Sándor, egyetemi fogyatékosügyi koordinátor
Integrált Kapcsolatfejlesztési Központ, 
Tel.: (46) 565-111/20-49 mellék.
E-mail: sandor.fekete@uni-miskolc.hu 
A fogyatékossággal élő (mozgáskorlátozott, hallássérült, látássérült, beszédhibás, diszlexiás, diszgráfiás, diszkalkuliás) hallgatók tanulmányainak folytatásához szükséges esélyegyenlőséget biztosító feltételekről lásd A Miskolci Egyetemen fogyatékossággal élő hallgatók kötelező előnyben részesítési szabályzatát (https://www.uni-miskolc.hu/wp-content/uploads/2024/09/1_3_13_A_Miskolci_Egyetemen_fogyatekosaggal_elo_hallgatok_elonyben_reszesitesi_szabalyzat.pdf).
A Miskolci Egyetem Esélyegyenlőségi Terve a Miskolci Egyetem honlapján érhető el: https://www.uni-miskolc.hu/wp-content/uploads/2024/02/ME-Eselyegyenlosegi-terv.pdf  


[bookmark: _Toc237975763]A hallgatói jogorvoslat rendje

A hallgató a Miskolci Egyetem hallgatói jogviszonyával összefüggő döntése, intézkedése, illetve döntés vagy intézkedés elmulasztása ellen jogorvoslati kérelemmel élhet. A jogorvoslati kérelem benyújtására főszabály szerint a döntés közlésétől, ennek hiányában a tudomásszerzéstől számított tizenöt napon belül van lehetőség.

A hallgatói jogorvoslat általános szabályait a nemzeti felsőoktatásról szóló 2011. évi CCIV. törvény 57–58. §-a, az intézményi tájékoztató kötelező tartalmi elemét a 87/2015. (IV. 9.) Korm. rendelet 53. §-a, a részletes egyetemi eljárási szabályokat pedig a Miskolci Egyetem Hallgatói Követelményrendszere tartalmazza.

Jogorvoslati kérelemnek különösen akkor lehet helye, ha a hallgató álláspontja szerint az Egyetem döntése, intézkedése vagy mulasztása jogszabályt, egyetemi szabályzatot vagy a hallgatói jogviszonyra vonatkozó rendelkezést sért.

Tanulmányok értékelésével kapcsolatos döntés ellen főszabály szerint nincs helye jogorvoslatnak. Kivételesen azonban ilyen döntéssel szemben is előterjeszthető jogorvoslati kérelem, ha a hallgató szerint az értékelés nem az Egyetem által előzetesen elfogadott és közzétett követelményeken alapult, ellentétes volt az Egyetem szabályzataival, vagy a vizsga megszervezésére és lebonyolítására vonatkozó szabályokat megsértették. Méltányossági jogkörben hozott döntéssel szemben jogorvoslatnak nincs helye.

A jogorvoslati kérelmet a Hallgatói Jogorvoslati Bizottsághoz címezve, de főszabály szerint az elsőfokú döntést meghozó szervezeti egységnél kell benyújtani. Az elsőfokú döntést meghozó szerv a kérelmet az ügy irataival és szükség esetén saját álláspontjával együtt továbbítja a jogorvoslat elbírálására jogosult szerv részére.

A jogorvoslati kérelmek elbírálására a Miskolci Egyetem Hallgatói Jogorvoslati Bizottsága jogosult. A Bizottság összetételét és működésének részletes szabályait a Hallgatói Követelményrendszer határozza meg. A Bizottság elnöke az Oktatási Stratégiai Központ vezetője, tagja az érintett kar oktatói képviselője, valamint a Miskolci Egyetem Hallgatói Önkormányzata, doktoranduszokat érintő ügyekben a Miskolci Egyetem Doktorandusz Önkormányzata által delegált képviselő. Kollégiumi ügyekben az egyetemi szabályzat szerinti kollégiumi képviselő vesz részt az eljárásban.

A jogorvoslati eljárásban nem vehet részt olyan személy, akitől az ügy tárgyilagos megítélése nem várható el, vagy akivel szemben a Hallgatói Követelményrendszerben, illetve az Nftv.-ben meghatározott kizárási ok áll fenn.

A jogorvoslati kérelmet a Bizottság főszabály szerint a kérelem kézhezvételétől számított harminc napon belül bírálja el. Az eljárás során a Bizottság az ügy iratai alapján dönt, de indokolt esetben a hallgató személyes meghallgatását is kezdeményezheti. A hallgató írásbeli észrevételeket, kiegészítéseket terjeszthet elő, illetve az eljárásban meghatalmazott útján is eljárhat.

A jogorvoslati eljárás eredményeként a Bizottság a kérelmet elutasíthatja, az elsőfokú döntést megváltoztathatja, megsemmisítheti, vagy szükség esetén új eljárás lefolytatására utasíthatja az elsőfokú döntést hozó szervet. A jogorvoslati eljárásban hozott döntést a hallgatóval közölni kell.

A jogorvoslati eljárásban hozott döntés a közléssel véglegessé válik. A hallgató a döntés bírósági felülvizsgálatát a közléstől számított harminc napon belül, jogszabálysértésre vagy hallgatói jogviszonyra vonatkozó rendelkezés megsértésére hivatkozással kezdeményezheti. A bírósági felülvizsgálat részletes szabályait az Nftv., a közigazgatási perrendtartásról szóló törvény és a Hallgatói Követelményrendszer tartalmazza.

A hallgató az oktatási jogok biztosának eljárását akkor kezdeményezheti, ha az intézményi jogorvoslati lehetőségeit – a bírósági eljárás kivételével – már kimerítette.

[bookmark: _Toc237975764]A beiratkozási és bejelentkezési eljárás

A Miskolci Egyetemen tanulmányokat csak beiratkozott hallgató folytathat. A beiratkozásra a hallgatói jogviszony létesítésekor, a tanulmányok megkezdésekor kerül sor. Ezt követően a hallgatónak minden tanulmányi félév megkezdése előtt be kell jelentkeznie az adott félévre, vagy be kell jelentenie tanulmányai szüneteltetését.

A hallgatói jogviszony létesítésére, a beiratkozásra, a bejelentkezésre, az aktív és passzív félévre, valamint a hallgatói nyilvántartások vezetésére vonatkozó alapvető szabályokat a nemzeti felsőoktatásról szóló 2011. évi CCIV. törvény, annak végrehajtási rendeletei, valamint a Miskolci Egyetem Hallgatói Követelményrendszere tartalmazza.

A hallgató köteles gondoskodni arról, hogy a Neptun rendszerben szereplő személyes adatai naprakészek legyenek. A személyes adatokban bekövetkező változásokat haladéktalanul be kell jelenteni, az általa módosítható adatokat pedig a hallgatónak aktualizálnia kell. Az adatváltozás bejelentésének elmulasztásából eredő következmények a hallgatót terhelik. Ha az Egyetem közhiteles nyilvántartásból értesül a hallgató személyes adatainak változásáról, az adatokat hivatalból módosítja, és erről a hallgatót a Neptun rendszeren keresztül elektronikus úton tájékoztatja.

[bookmark: _Toc237975765]Beiratkozás az első félévre
A tanulmányok megkezdésekor a beiratkozás és az első félévre történő bejelentkezés feltétele a személyes adatok igazolása, a beiratkozásról szóló értesítésben megjelölt dokumentumok rendelkezésre bocsátása, valamint a felvételi értesítésben meghatározott dokumentumok maradéktalan benyújtása az elektronikus adategyeztető lap kitöltésével.
Magyar állami ösztöndíjas vagy magyar állami részösztöndíjas hallgató esetében a beiratkozás feltétele az Nftv.-ben meghatározott feltételek vállalásáról szóló nyilatkozat aláírása. Önköltséges képzésben részt vevő hallgató esetében a beiratkozás feltétele a hallgatói képzési szerződés aláírása.
Hiányosság esetén az Oktatási Stratégiai Központ hiánypótlási lehetőséget biztosít a hallgató számára. A hiánypótlás elmulasztása esetén a hallgató vizsgajelentkezése korlátozható.

[bookmark: _Toc237975766]Bejelentkezés további félévekre
A további félévekre történő bejelentkezés feltétele, hogy a hallgató az előző félévben teljesítse a tanulmányi kötelezettségeit a Neptun-nyilvántartás alapján, valamint rendezze az Egyetemmel szemben bármilyen jogcímen fennálló lejárt tartozását.
A 2014/2015. tanév I. félévétől kezdődően hallgatói jogviszonyt létesítő hallgatók esetében a bejelentkezés további feltétele az adminisztrációs díj Neptun rendszeren keresztül történő megfizetése. E feltétel alól kivételt képezhet, ha a hallgató az önköltséget Diákhitel útján vagy kérelmére — jellemzően a munkáltató részére kiállítandó egy összegű számla miatt — egy összegben fizeti meg.
A hallgató köteles a számára előírt időszakban, de legkésőbb a regisztrációs héten az adott félévre a Neptun rendszerben elektronikusan bejelentkezni, és legalább egy tantárgyat felvenni. A félév akkor minősül aktív félévnek, ha a hallgató az elektronikus bejelentkezést teljesítette, és legalább egy tantárgyat felvett.

[bookmark: _Toc237975767]Határidők, visszavonás és fizetési következmények
A beiratkozási vagy bejelentkezési határidő meghosszabbítását a hallgató indokolt esetben előzetesen kérheti. Akadályoztatása esetén a mulasztását utólag, a szorgalmi időszak kezdetétől számított tizenöt napig igazolhatja. E határidőt követően igazolásnak nincs helye.
A hallgató a bejelentkezését a szorgalmi időszak megkezdését követő 30 napon belül írásban visszavonhatja. Az adott félév aktív félévnek minősül akkor is, ha a hallgató a bejelentkezést követően nem vesz részt a foglalkozásokon, nem vizsgázik, vagy egyetlen tantervi tanulmányi követelményt sem teljesít. A beiratkozás vagy bejelentkezés visszavonása esetén az adminisztrációs díj nem jár vissza.
Önköltséges képzésben az önköltség teljes összege követelhető, ha a hallgató az adott félévre szabályosan beiratkozott vagy bejelentkezett, és tantárgyakat vett fel. Ez független attól, hogy a hallgató az órákat ténylegesen látogatta-e, vizsgázott-e, vagy valamely tanulmányi kötelezettségének eleget tett-e.
A Miskolci Egyetem az önköltséges képzésben részt vevő hallgatók számára az abszolutórium megszerzéséig rendelkezésre álló aktív félévek számát nem korlátozza. A hallgatói jogviszony nyilvántartása, a hallgatói jogviszonyhoz kapcsolódó további nyilvántartások vezetése, valamint az igazolások kiadása az Oktatási Stratégiai Központ hatáskörébe tartozik.


[bookmark: _Toc237975768]A külföldi hallgatók részére szóló sajátos információk 

A külföldi hallgatók részére szóló információk a Miskolci Egyetem angol nyelvű honlapján érhetők el: https://www.uni-miskolc.hu/en 


[bookmark: _Toc237975769]A felsőoktatási intézmény által szedett díjak és önköltség összege, a képzésekre vonatkozó szerződések általános feltételei

A hallgatói jogviszonyhoz kapcsolódó díjak és térítések megfizetése a hallgató kötelezettsége. A fizetési kötelezettségeket főszabály szerint a Neptun rendszerben kell teljesíteni, az eseti befizetésekre pedig kivételesen az erre a célra rendelkezésre bocsátott készpénz-átutalási megbízás használható.

Jogszabályi és intézményi háttér:
A hallgatók által fizetendő díjakra, térítésekre, az önköltségre, a képzési szerződésre, valamint a fizetési kötelezettségek elmulasztásának következményeire a nemzeti felsőoktatásról szóló 2011. évi CCIV. törvény, annak végrehajtási rendeletei, továbbá a Miskolci Egyetem Hallgatói Követelményrendszere és kapcsolódó intézményi szabályzatai irányadók.
A hallgató köteles gondoskodni arról, hogy a Neptun rendszerben kiírt díjak és térítések fedezete rendelkezésre álljon, és fizetési kötelezettségeit határidőben teljesítse. A lejárt tartozás a hallgatói jogviszonyhoz kapcsolódó egyes jogosultságok gyakorlását korlátozhatja. Nem bocsátható vizsgára, illetve záróvizsgára az a hallgató, aki az Egyetemmel szemben fennálló, esedékes fizetési kötelezettségét nem rendezte.

[bookmark: _Toc237975770]Térítési díjak
Magyar állami ösztöndíjas vagy magyar állami részösztöndíjas képzésben részt vevő hallgató is köteles lehet térítési díjat fizetni, ha a Miskolci Egyetem által kötelezően biztosítandó mértéken felül további kreditértéket eredményező képzést vesz igénybe. A térítési díj megállapításának részletes rendjét a kari szabályzatok határozzák meg.
Nem kell térítési díjat fizetni azokért a kurzusokért, amelyeket a rektor stratégiai szempontból kiemelt egyetemi érdekűnek minősít.

[bookmark: _Toc237975771]Az önköltség megfizetése
A magyar állami ösztöndíjjal vagy magyar állami részösztöndíjjal nem támogatott hallgatók önköltséget fizetnek. Az önköltséget főszabály szerint egy összegben, a Neptun rendszerben történő kiírást követően, az Egyetem által meghatározott határidőben kell megfizetni.
Az önköltséges képzésben részt vevő hallgató minden félévben adminisztrációs díjat köteles fizetni, amelynek összege 50.000 Ft. A beiratkozás, illetve a féléves bejelentkezés az adminisztrációs díj Neptun rendszeren keresztül történő teljesítését követően végezhető el. Az adminisztrációs díjat az önköltség összegébe be kell számítani.
Nem kötelesek adminisztrációs díjat fizetni azok a hallgatók, akik a 2014/2015. tanév I. féléve előtt létesítettek hallgatói jogviszonyt; esetükben a teljes önköltség egy összegben kerül kiírásra a Neptun rendszerben.

[bookmark: _Toc237975772]Részletfizetési lehetőség
Az önköltség részletekben történő megfizetését a hallgató kérelem útján kezdeményezheti. A kérelmet legkésőbb a regisztrációs hét végét követő 15 napon belül kell előterjeszteni. A határidő jogvesztő; annak elmulasztása esetén igazolási kérelem benyújtására nincs lehetőség.
A részletfizetési kérelemről az érintett kar dékánja dönt. A dékán legfeljebb két részletben történő fizetést engedélyezhet. Engedélyezés esetén az első részlet — az önköltség 50%-a — megfizetésének határideje az őszi félévben október 15., a tavaszi félévben március 15. A második részlet — az önköltség fennmaradó 50%-a — megfizetésének határideje az őszi félévben november 10., a tavaszi félévben április 10.
Indokolt esetben a dékán az első részlet megfizetésére halasztást adhat. Ha a részletfizetési kedvezményben részesült hallgató az önköltség teljes összegét legkésőbb az őszi félévben november 30-ig, a tavaszi félévben április 30-ig nem fizeti meg, vizsgára mindaddig nem bocsátható, amíg fizetési kötelezettségének eleget nem tesz.
A karok a végzős hallgatók részletfizetési kedvezményére a fentiekben foglaltaknál szigorúbb szabályokat is megállapíthatnak.
A részletfizetési kedvezmény tárgyában hozott döntés méltányossági jogkörben hozott döntésnek minősül, ezért ellene jogorvoslatnak nincs helye.
Amennyiben az önköltség két részletben történő megfizetésére az Egyetem elektronikus kérelmi felületet rendszeresít, a kérelmet ezen a felületen kell benyújtani. Az erre szolgáló elektronikus kérelem kizárólag az önköltség részletfizetésének kérelmezésére használható; más díjtételekre, különösen az adminisztrációs díjra, nem alkalmazható.

[bookmark: _Toc237975773]Képzési szerződés
Az önköltséges képzésben részt vevő hallgatóval a beiratkozáskor képzési szerződést kell kötni. A képzési szerződés tartalmazza különösen a képzéssel megszerezhető képzettséget vagy kompetenciát, a hallgatói teljesítmény ellenőrzésének és értékelésének módját, a képzés helyét, időtartamát és ütemezését, az önköltség összegét, az önköltség fejében nyújtott szolgáltatásokat, a szerződésszegés következményeit, valamint a befizetett önköltség esetleges visszafizetésének feltételeit.
Az önköltség összege a hallgatói jogviszony fennállása alatt egyoldalúan nem módosítható. A képzési szerződést a hallgató és a képzést szervező kar dékánja írja alá. A szerződésben foglaltakon túl az önköltséges képzésben részt vevő hallgatókra a Hallgatói Követelményrendszer mindenkor hatályos rendelkezései is irányadók.

[bookmark: _Toc237975774]Az önköltség összege és mértéke
Az önköltség összegét és kiszámítási módját a kari tanács állapítja meg a vonatkozó jogszabályok, valamint az Egyetem Önköltségszámítási szabályzatának figyelembevételével. Az önköltség összege minden képzés esetében tételesen meghatározott, fix összeg, amely független attól, hogy a hallgató az adott félévben hány tantárgyat vesz fel.
A hallgató a képzési idő alatt félévente az önköltség 100%-át köteles megfizetni. A képzési idő túllépése esetén a 2021/2022. tanévig felvett hallgatókra vonatkozóan az önköltség 60%-ának megfizetésére irányadó szabály alkalmazható.
A 2022/2023. tanévtől felvett hallgatók a képzési idő alatt félévente az önköltség 100%-át kötelesek megfizetni. Az adott szak képzési és kimeneti követelményei szerinti képzési időt követő két félévben az önköltség 60%-át, ezt követően pedig ismét az önköltség 100%-át kell megfizetniük, függetlenül az adott félévben felvett tantárgyak számától és kreditértékétől.

[bookmark: _Toc237975775]Ösztöndíjak és támogatások önköltséges képzésben
Az önköltséges képzésben részt vevő hallgató főszabály szerint tanulmányi ösztöndíjban és rendszeres szociális ösztöndíjban nem részesül. Ez alól kivételt képezhet az az önköltséges képzésre átsorolt hallgató, aki tanulmányait magyar állami ösztöndíjas képzésben kezdte meg, és még rendelkezik fel nem használt magyar állami ösztöndíjas támogatott félévvel. A tanulmányi kötelezettségek elmulasztása vagy késedelmes teljesítése esetén fizetendő díjakra a Hallgatói Követelményrendszer rendelkezései irányadók.

[bookmark: _Toc237975776]Egyéb díjak és térítések
A hallgató a Hallgatói Követelményrendszerben meghatározott egyes kötelezettségek elmulasztása vagy késedelmes teljesítése esetén mulasztási díjat köteles fizetni. Díjfizetési kötelezettség kapcsolódik továbbá az ismétlő javítóvizsgához, valamint az ugyanabból a tantárgyból tett minden további vizsgához is.
A díjtételek kiírására az Egyetem erre feljogosított munkavállalói jogosultak a Neptun rendszerben. A hallgató saját maga kizárólag azokat a díjtételeket írhatja ki, amelyeket a díjtáblázat külön, csillaggal (*) jelöl.
A hallgatók által fizetendő egyéb díjakat és térítéseket az alábbi díjtáblázat tartalmazza.

	Mulasztási díjak
	Összeg (Ft)

	Félévközi feladat, beszámoló eredeti beadási határidejének elmulasztása*
	2.000,-

	Regisztráció késedelmes teljesítése (kivéve, ha igazoltan önhibáján kívül nem tudott eleget tenni határidőben a regisztrációs kötelezettségének)
	2.500,-/hét

	Igazolatlan távolmaradás a vizsgáról, záróvizsgáról*
	3.500,-

	A tanrend módosítása a hallgatói információs rendszerben (tantárgyak utólagos felvétele, leadása a regisztrációs hetet követően), kivéve, ha a hallgató igazoltan önhibáján kívüli okból kérelmezi
	2.500,-/tantárgy

	Szakirány/specializáció választás pótlása határidőn túl
	2.000,-

	Kollégiumi mulasztási díjak

	Kollégiumi épületben tiltott helyen dohányzás
	5.000,-

	Gondatlanságból, harmadik alkalommal okozott téves tűzriasztás
	5.000,-

	Kollégiumban tűzriadó gyakorlat eredményességnek akadályozása
	5.000,-

	Kollégiumokban szoba takarítási díj
	5.000,-

	Kollégiumban paplan, párna pótlása
	6.000,-

	Lepedő használatának mellőzése, egyetemi tulajdonú ágynemű huzat nélküli használata
	6.000,-,-

	Kollégiumi és szolgáltatási díj befizetésének elmulasztása a fizetési határidőig (hallgatói jogviszonya fennállásáig, figyelemmel a 74. §-ban foglalt rendelkezésekre)
	1.500,-/hó

	Kollégiumi igazolvány pótlása
	1.000,-

	Kollégiumi Belépőkártya pótlása
	5.000,-

	Az Uni-Hotel Diákotthonban a mosószoba vagy a tanulószoba kártya határidőn túli leadása
	2.000,-

	Tantárgyfelvétellel és vizsgával kapcsolatos díjak

	Ugyanazon tárgyból a második és minden további aláírás és gyakorlati jegy pótlása a vizsgaidőszakban *
	2.500,-

	Az Ftv. hatálya alá tartozó hallgatók esetében ugyanazon tantárgy felvétele harmadik és minden további alkalommal *
	3.500,-

	Az Nftv. hatálya alá tartozó hallgatók esetében ugyanazon tantárgy felvétele második és minden további alkalommal *
	3.500,-

	Ugyanazon tantárgyból letételre kerülő harmadik vizsga *
	2.000,-

	Ugyanazon tantárgyból letételre kerülő negyedik vizsga *
	3.000,-

	Ugyanazon tantárgyból letételre kerülő ötödik vizsga *
	4.000,-

	Ugyanazon tantárgyból letételre kerülő hatodik vizsga *
	5.000,-

	Ugyanazon tantárgyból letételre kerülő hetedik és minden további vizsga * 
	6.500,-

	Ismételt záróvizsga díja *
	4.000,-

	Rektori, dékáni méltányossági engedély *
	4.000,-

	Sikeres vizsga, gyakorlati jegy javítása (egyszeri lehetőség)
	ingyenes

	Késedelmi díjak

	Az önköltség befizetésének elmulasztása esetén a vizsgajelentkezés letiltásáig
	4.000,-/hó

	Eljárási díjak

	Igazolás az abszolutóriumról, sikeres záróvizsga letételéről, betétlap kitüntetéses oklevél esetén (második alkalomtól)
	5.000,-

	Oklevél másodlat
	15.000,-

	Hagyományos papír alapú leckekönyv pótlása (elvesztés, megrongálódás esetén, illetve ha az eredeti példány betelt) *
	13.000,-

	Papír alapú és elektronikus leckekönyv másodlat
	.13.000,-

	Tanulmányokról egyéb igazolás (pl: törzskönyv másolat)
	2.000.-/oldal, max. 13.000,-

	Az Egyetemmel hallgatói jogviszonyban már nem állók részére tantárgyi tematika kiadása
	3.000,-/tantárgy

	Oklevélmelléklet másodlat
	12.000,-

	Oklevél tértivevényes küldeményként történő postázása belföldön
	15.000,-

	Dokumentumok (oklevél kivételével) belföldi postázási költsége az eljárási díjon felül 
	3.000,-

	Angol nyelvű igazolások kiadása
	1.500,-/oldal, 

	Angol nyelvű elektronikus leckekönyv kiadása
	5.000,-

	Szakirányú továbbképzésre felvételi jelentkezés díja 
	3.000-9.000,-

	Átvételi kérelem más intézményből
	10.000,-

	Átvételi kérelem intézményen belül
	5.000,-



Az egyéb díjak és térítések alkalmazása során a „tantárgy felvétele” kifejezést a hallgatóra irányadó jogszabályi háttér szerint kell értelmezni.

A korábbi felsőoktatási törvény hatálya alá tartozó, 2006. szeptember 1. napját követően hallgatói jogviszonyt létesített hallgatók esetében tantárgyfelvételnek minősül a képzési programban meghatározott oktatási és tanulmányi követelmények teljesítéséhez, továbbá a bizonyítvány, az oklevél vagy a doktori abszolutórium megszerzéséhez szükséges előadások, szemináriumok, konzultációk, gyakorlati foglalkozások és terepgyakorlatok felvétele.

A nemzeti felsőoktatásról szóló törvény hatálya alá tartozó, 2012. szeptember 1. napját követően hallgatói jogviszonyt létesített hallgatók esetében tantárgyfelvételnek minősül a képzési programban meghatározott oktatási és tanulmányi követelmények teljesítéséhez, továbbá az oklevél vagy a doktori abszolutórium megszerzéséhez szükséges előadások, szemináriumok, konzultációk, gyakorlati foglalkozások és terepgyakorlatok felvétele.

A kari hallgatói követelményrendszerek az egyetemi szabályozással összhangban további egyéb díjakat és térítéseket is meghatározhatnak. Az ilyen díjak felhasználására a Hallgatói Követelményrendszer vonatkozó rendelkezései irányadók.
A díjak befizetését főszabály szerint a Neptun rendszeren keresztül kell teljesíteni. Eltérő rendelkezés hiányában a díjak a következő tanévben is alkalmazandók. A díjfizetési kötelezettségről külön határozatot nem kell hozni; a díjtétel közlése a Neptun rendszerben történő kiírással valósul meg.
A karok kötelesek a beiratkozáshoz, bejelentkezéshez, valamint a hallgatói kérelmek előterjesztéséhez szükséges nyomtatványokat a hallgatók számára ingyenesen hozzáférhetővé tenni, és azokat a kari honlapon közzétenni.
Az első oklevél és az első oklevélmelléklet kibocsátása ingyenes.
A hallgatók számára előírt díjak befizetésének ellenőrzésére a hallgatói jogviszonyból eredő pénzkövetelések kezelésére vonatkozó intézményi szabályzat rendelkezéseit kell alkalmazni.


[bookmark: _Toc237975777]Kollégiumi, diákotthoni elszállásolási lehetőségek

[bookmark: _Toc237975778]Kollégiumi belépés, bent tartózkodás

BOLYAI KOLLÉGIUM, E/1-E/6 ÉPÜLETEK
•	kollégista, beléptető rendszer használatával 0–24 h
•	látogató, beléptető rendszer használatával 6–23 h
•	vendég, befogadó nyilatkozat kitöltésével 23–6 h
•	más kollégiumban lakó, beléptető rendszer használatával 6–23 h
•	kollégiumok közötti befogadó nyilatkozat kitöltésével 23–6 h
•	vendég, korlátozott számban, előzetes foglalás alapján, vendégszobában 13-9 h 

BOLYAI KOLLÉGIUM UNI-HOSTEL DIÁKOTTHON 
•	kollégista, belépőkártya leadásával 0–24 h
•	látogató, diákigazolvány leadásával v. sz.ig. felmutatásával 7–23 h
•	kollégista, befogadó nyilatkozat kitöltésével 23–7 h
•	vendég, korlátozott számban, előzetes bejelentkezés mellett, vendégszobában 14–10.30 

[bookmark: _Toc237975779]Eseti szállásfoglalás
A Bolyai Kollégium épületeiben vendégszobák foglalása telefonon a 46/560-250 számon vagy e-mail-ben a szallas@uni-miskolc.hu címen, az elhelyezés térítési díj ellenében.
A szálláshely a belvároshoz közel, a Miskolci Egyetem területén található. A minőségi szolgáltatást nyújtó épületek, egy igényes hostel Miskolc zöldövezetében.
Az Egyetem adottságai, az előadótermek technikai felszereltsége, a minden igényt kielégítő sportkomplexum, valamint a nagyszámú szálláskapacitás egyedülálló lehetőséget biztosít a nyári időszakban a turistacsoportok fogadásától a nagy létszámú konferenciák megrendezéséig.


[bookmark: _Toc237975780]Könyvtári és számítógépes szolgáltatások

A Tudományos Adatelemző Módszertani Központ és Levéltári Nyílt Kutatási Adatforrástár elnevezésű projekt keretében nemcsak a Borsod-Abaúj-Zemplén Megyei Levéltár új épülete készült el a Miskolci Egyetem campusán, hanem egyúttal megújult a Könyvtár, Levéltár, Múzeum 50 éves épülete is.

	EGYETEMI KÖNYVTÁR

	
	Szolgáltatások

	KLM épület emelete
Olvasóterem 

Elérhetőség
+36-46/565-320
konyvtar@uni-miskolc.hu
www.facebook.com/konlevmuz
http://www.lib.uni-miskolc.hu/




Nyitvatartás
Szorgalmi időszakban:
hétfő-péntek:
08:00-20:00
szombat:
08:00-16:00

Vizsgaidőszakban:
hétfő-péntek:
08:00-20:00
szombat:
[bookmark: _heading=h.gjdgxs]08:00-16:00

Július-Augusztus:
hétfő-péntek: 08:00 – 12:00
	Általános szolgáltatások
Beiratkozás
Dokumentum-előjegyzés kölcsönzésre
Fénymásolás
Nyomtatás
Spirálozás
Szkennelés
CD-írás
Dokumentumok kölcsönzése
Helyben olvasás
Tájékoztatás (általános és szaktudományi)
Számítógép-használat
e-könyv-olvasók kölcsönzése

E-szolgáltatások
Előfizetett adatbázisok használata
Katalógus
Könyvtárközi kölcsönzés
Hosszabbítás
MATARKA
MIDRA-ügyintézés
MTMT-ügyintézés
Dokumentum-előkészítés
Idézettségfigyelés
Témafigyelés 

Speciális szolgáltatások
Európai Dokumentációs Központ
PATLIB
NAVA-pont
Felhasználóképzés
Adatbázis-használati tréningek


	

	EGYETEMI LEVÉLTÁR

	
	Szolgáltatások

	Helyiség
KLM épület földszint

Elérhetőség
+36-46/565-111/16-71
leveltar@uni-miskolc.hu
http://leveltar.uni-miskolc.hu

Nyitvatartás
hétfő-csütörtök
09:00-15:00
péntek
09:00-12:00

	
A levéltár gyűjti, őrzi és feltárja az egyetem selmecbányai és soproni (1735–1949) történetének, valamint miskolci (1949-től) történetének írásos dokumentumait. 
Gyűjti továbbá a műszaki felsőoktatás, az ipari és műszaki tudomány kiemelkedő teljesítményeinek írásos dokumentumait, valamint a Miskolci Egyetemen és annak jogelőd intézményeiben (alma materben) tanult szakemberek életére és működésére vonatkozó írásos dokumentumokat. 
Levéltárunk kutatószolgálatot lát el, adatszolgáltatást nyújt és tájékoztatást ad előzetes megkeresés és időpontegyeztetés után.

	

	EGYETEMI MÚZEUM

	
	Szolgáltatások

	Helyiség
KLM épület földszint

Elérhetőség
+36-46/565-111/16-17, 16-67
muzeum@uni-miskolc.hu 

Nyitvatartás
hétfő-csütörtök
09:00-15:00
péntek
09:00-12:00

	
A múzeum fő feladatköre a Miskolci Egyetem és jogelőd intézményei (selmecbányai Bányászati és Erdészeti Akadémia, soproni Bányamérnöki és Erdőmérnöki Főiskola, miskolci Nehézipari Műszaki Egyetem) történetére vonatkozó tárgyi emlékek és dokumentumanyagok gyűjtése, őrzése, feltárása, kutathatóvá tétele, folyamatos kutató- és ügyfélszolgálat biztosítása, továbbá állandó és időszaki kiállítások rendezése.
Az intézmény feladatának tekinti a selmeci diákhagyományok őrzését is a későbbi diáknemzedékek számára. 
Az Egyetemtörténeti Kiállítás megnyitására a tanév első hetén kerül sor, ezt követően ingyenesen látogatható előzetes időpontegyeztetést követően.

	SELMECI MŰEMLÉKKÖNYVTÁR

	
	Szolgáltatások

	Helyiség
KLM épület földszint

Elérhetőség
+36-46/565-111/16-17
muzeum@uni-miskolc.hu 

Nyitvatartás
hétfő-csütörtök
09:00-15:00
péntek
09:00-12:00
	
Az egykori selmeci bányász-kohász alma mater eredeti épségben fennmaradt, 1735 és 1918 közötti könyvtári állománya Selmeci Műemlékkönyvtár néven muzeális védettségű. A harmincezres gyűjteményben megtalálható a műszaki és természettudományok 16–19. századi szakirodalmi termésének java. Különösen gazdag a 18–19. századi műszaki-természettudományos folyóiratállomány.
A kiállítás ingyenesen megtekinthető előzetes időpontegyeztetés után.

	

	EGYETEMI KIADÓ

	
	Szolgáltatások

	Helyiség
KLM épület földszint

Elérhetőség
+36-46/565-111/16-82
kiado@uni-miskolc.hu

Nyitvatartás
hétfő-csütörtök
07:30-16:00
péntek
07:30-13:00
	
A kiadó legfontosabb feladatai: az oktatással összefüggő tananyagok (jegyzetek, tankönyvek és tansegédletek), az egyetem lektorált folyóiratainak és az egyetemi közlemények nem lektorált köteteinek, az egyetem oktatói, kutatói által írt tudományos művek, kiadványok, az egyetem feladataihoz kötődő szerkesztett kiadványok nyomdai előkészítő munkáinak elvégzése (korrektúra, szöveggondozás, tördelés, borító tervezése, ISBN és ISSN szám megkérése).

	

	SOKSZOROSÍTÓ ÜZEM

	
	Szolgáltatások

	Helyiség
KLM épület földszint

Elérhetőség
+36-46/565-111/19-66
sokikt@uni-miskolc.hu

Nyitvatartás
hétfő-csütörtök
07:00-15:30
péntek
07:00-13:00
	
Az egyetemi kiadványok, az oktatással összefüggő tananyagok (jegyzetek, tankönyvek és tansegédletek), az egyetem oktatói, kutatói által írt tudományos művek, kiadványok, az egyetem feladataihoz kötődő szerkesztett kiadványok, adminisztratív anyagok stb. előállításán kívül nyomdai szolgáltatásokat is vállal (fekete-fehér és színes nyomtatás, névjegykártyák, szórólapok, füzetek stb.)





[bookmark: _Toc237975782]Számítógépes szolgáltatások

Az Informatikai Központ biztosítja az Egyetem működéshez szükséges informatikai alapinfrastruktúrát: 

Internet
A Miskolci Egyetemen nagy sávszélességű, gigabites internetet üzemeltetünk, vezetékes és vezeték nélküli (WiFi) hozzáféréssel, amely biztonságát hozzáférés szabályozással növeljük.
 
WiFi
Az egyetem hallgatói számára az Egyetemváros területén „ME-Student” névvel WiFi-t üzemeltetünk, amelyre a hallgatók az M365-ös e-mail-címükkel és jelszavukkal tudnak kapcsolódni.
A vendég látogatók az ME-Vendeg WiFi-hálózatot vehetik igénybe. Ez az egyetem egész területén elérhető.
ME-Vendég WiFi-hálózat jelszó: MEvendeg2023
 
E-mail és M365
A Miskolci Egyetem minden aktív jogviszonnyal rendelkező hallgatójának (a Neptun-adatok alapján) a beiratkozása után automatikusan elkészítjük az M365-fiókját, hallgatói e-mail-címét, amelyről a Neptunban megadott, nem egyetemi e-mail-címre küldünk tájékoztatót. Ezzel az e-mail-címmel és a hozzá tartozó jelszóval érhetőek el az M365 szolgáltatásai, a hallgatói WiFi-hálózat (ME-Student), az egyetemi e-learning, az Integrált Hallgatói Felület. Fontos, hogy a Neptunban minden hallgatónak legyen megadva nem egyetemi e-mail-címe.
Az M365 a Miskolci Egyetem által biztosított digitális szolgáltatáscsomag, amely segíti a tanulást, a kapcsolattartást és a közös munkát. 
 
M365 Office
A Tisztaszoftver program keretein belül a Miskolci Egyetem aktív jogviszonnyal rendelkező hallgatói jogosultak a Microsoft Office asztali verziójának használatára (Word, Excel, PowerPoint), amelyet a https://www.office.com oldalról lehet letölteni, és telepítés után az egyetemi e-mail-címmel lehet aktiválni. Az online használható és a telepített alkalmazások között lehetnek funkcióbeli különbségek.
 
OneDrive
Minden hallgató M365-fiókjához tartozik egy 100 GB-os felhőtárhely is. Itt tárolhatják a fájlokat, létrehozhatnak mappákat, amelyekben rendszerezhetik a dokumentumaikat. Ezeket bárhonnan, bármilyen eszközről elérhetik vagy megoszthatják egymással.
 
Teams
A Microsoft Teams a Microsoft videókonferencia szoftvere, amely a hallgatók számára is elérhető a https://www.office.com oldalon bejelentkezés után. Távoktatás során az előadásokat, konzultációkat a Microsoft Teams használatával ki lehet váltani.  A Teamsnek létezik telepíthető alkalmazása és létezik böngészőben futó verziója is. A telepíthető alkalmazás használatát javasoljuk.
 
EduID
Az eduID a KIFÜ azonosító szolgáltatása. Használatával a Miskolci Egyetem felhasználója a Miskolci Egyetem azonosító (LDAP) szerverén keresztül jelentkezhet be más intézmény által nyújtott szolgáltatásba. Az eduID segítségével csoportmunka biztosítható akár külföldi partnerekkel is. Minden hallgatónknak az M365-fiók elkészítésével párhuzamosan elkészítjük az eduID-fiókját is, amelyről a Neptunban megadott, nem egyetemi e-mail-címre küldünk tájékoztatót. 
 
EduRoam
Az eduRoam (education roaming) a nemzetközi kutatási és oktatási közösség számára kialakított biztonságos, világszerte elérhető barangolási hozzáférési szolgáltatás. Ez lehetővé teszi a résztvevő intézmények hallgatóinak, oktatóinak és munkatársainak, hogy bármely csatlakozott intézményben (pl. a Miskolci Egyetemen) kapott regisztrációs adataival (felhasználó név, jelszó) csatlakozhasson bármely más eduRoam-szövetségbe tartozó hazai vagy külföldi intézmény vezeték nélküli hálózatához. Ugyanazok a bejelentkezési adatok használandóak, mint az eduID esetében.
 
VPN
A VPN, azaz Virtuális magánhálózat egy titkosított, biztonságos csatorna, amely segítségével bárhonnan tudunk csatlakozni az Egyetem hálózatához úgy, mintha az Egyetem területén lennénk. A Miskolci Egyetem aktív jogviszonnyal rendelkező hallgatói oktató által HelpDesken keresztül igényelve kaphatnak VPN-hozzáférést. A VPN-kliens telepítése és beállítása után tudnak csatlakozni az egyetemi hálózathoz.
 
Géptermek
Az Informatikai Központ számítógépes oktatótermeket üzemeltet, amelyekben informatikai eszközöket (PC-k) biztosít az órarendi órák keretein belül a megfelelő tudás elsajátítására, illetve az elsajátított tudás visszaadására a vizsgákon.

Integrált Hallgatói felület
Az Integrált hallgatói felület egy webalkalmazás, amelyet a https://app.uni-miskolc.hu oldalról lehet elérni és amely elsődleges célja, hogy a hallgatóink minden, a tanulmányaikhoz szükséges anyagot egy helyen megtaláljanak. A hallgatók az M365 account-juk segítségével érhetik el a webalkalmazás felületeit, amelyen megtalálják a felvett kurzusaikat, a kurzusokhoz kapcsolódó e-learning tananyagot és a kurzusokhoz kapcsolódó Teams csoportot. 


[bookmark: _Toc237975783]Sportolási lehetőségek, a szabadidős tevékenység lehetőségei

A Miskolci Egyetem egyik erőssége a színvonalas és változatos sportélet. Az intézményünket választó hallgatók számára számos lehetőség kínálkozik. Sportolhatnak testnevelés óra keretében, részt vehetnek a különböző szabadidősport-programokon, valamint rendszeresen, szervezett keretek között edzhetnek és versenyezhetnek az egyetem sportegyesülete, a Miskolci Egyetemi Atlétikai és Futball Club szakosztályaiban. A Miskolci Egyetem, hagyományaihoz híven, minden évben indít hallgatókat egyetemi verseny- és szabadidős sport bajnokságokban. Természetesen emellett a lelátók, és sportpályák egész évben szeretettel várják, a csupán szurkolni vágyókat is. Rendszeresen adunk otthont különböző hazai, illetve nemzetközi sporteseményeknek is. Kiemelt jelentőségű, hogy 2016-ban a Miskolci Egyetem szervezésében került megrendezésre a Tájfutó Egyetemi Világbajnokság, 2017-ben az Európai Egyetemek Kosárlabda Bajnokságán, 2023-ban a Tollaslabda és Vízilabda Bajnokságokon mutathatta meg egyetemünk, hogy nemzetközi sporteseményeknek is méltó helyszíne tud lenni. Egyetemünk 2022-ben elsőként volt házigazdája egy időben 8 Magyar Egyetemi Főiskolai Országos Bajnokságnak egy MEFOB Fesztivál esemény kereteiben. Résztvevői létszámát tekintve történelmi jelentőséggel bír a 2024-ben Miskolcon és Debrecenben megrendezett Európai Egyetemi Játékok, ahol több, mint 5000 fő (sportoló, kísérő, önkéntes és szervezői stáb) töltötte meg élettel majdnem egy teljes hónapon keresztül a két egyetemi campust. 2025-ben a Műszaki Felsőoktatási Sportnapok keretében 6 egyetem hallgatói mérték össze tudásukat 7 sportágban két napon keresztül. Az élsportolókat egy speciális mentorprogram segíti tanulmányaikban. Valamennyi sportszolgáltatással, sportprogramokkal és a sportlétesítményekkel kapcsolatban az egyetem sportportálja, a www.sport.uni-miskolc.hu oldal szolgál részletes és aktuális információkkal.

Testnevelés: Testnevelés óra keretében a hallgatóknak képzésüknek megfelelően 2 vagy több félévet szükséges teljesíteniük, egy félévben 20 alkalommal történő mozgás végzése kötelező. Ezen alkalmak igazolása a testnevelés órákon kívül is lehetséges szabadidős sportfoglalkozásokon, többszöri túra útvonal teljesítésével és UNI-GYM konditermi bérlet megvásárlásával és 20 alkalom teljesítésével.

Sportközpont számos megújult sportteret kínál a mozogni vágyók részére: Egyetemi Körcsarnok, E/4 tornacsarnok és kis terem, Tenisz Centrum (4 kültéri salakos, 4 kültéri kemény és 4 beltéri keménypályák, 2 squash pálya), 2 műfüves futballpálya, bitumenes kézilabdapálya, bitumen-, illetve rekortán streetballpálya, kültéri kondipark és a strandröplabdapályákat is magába foglaló multifunkciós Strandsport Centrum.

Teniszpálya: 2024-ben Egyetemi és miskolci tenisz élet egy 4 pályás keményborítású fedett tenisz csarnokkal, 4 kültéri keményborítású pályával és teljeskörűen felújított, korszerűsített klubházzal gyarapodott, míg 4 db salakos pálya rendelkezésre áll a keményborítást nem preferáló sportolók részére. A fejlesztés 2 db squash pálya kialakítását is lehetővé tette a teniszcsarnokban, mely egész évben rendelkezésre áll az érdeklődők számára. Bővebb információ és pályafoglalás tenisz.uni-miskolc.hu oldalon

Konditerem (UNI-GYM): Az Uni-Hotel földszintjén található kedvezményes edzőtermi bérlet (tanulmányi félévre érvényes) megváltásához érvényes diákigazolvány vagy ME-CARD oktatói dolgozói igazolvány és Neptun-kód szükséges, melynek aktuális ára a Sportközpont honlapján megtalálható. Emellett lehetőség van teljes árú, azaz külsős havi, szezonális bérlet és alkalmi teremhasználatra jogosító napi jegy megvásárlására is.

Szabadtéri kondicionáló park: A Miskolci Egyetemi Körcsarnok mellett létesített Szabadtéri kondicionáló park célja, hogy egyetemünk polgárai ingyenesen kipróbálhassák a saját súllyal történő testedzés kínálta kondicionálási lehetőségeket a megépült eszközpark segítségével. Használata mindenki számára ingyenes.

Edzési lehetőségek, versenyzés: Az 1951-ben alapított Miskolci Egyetemi Atlétikai és Futball Club, rövidített nevén MEAFC legfontosabb feladata, hogy kiszolgálja jelenlegi és egykori hallgatóinak, oktatóinak, dolgozóinak sportolási igényeit.
A MEAFC a következő szakosztályokban biztosít edzési és versenyzési lehetőséget: asztalitenisz, bridzs, kézilabda, labdarúgás, kosárlabda, röplabda, tájfutás, tenisz, tollaslabda, cheerleading és vízilabda.
A MEAFC törekszik arra, hogy magas legyen a szakosztályaiban sportoló aktív miskolci egyetemi hallgatók száma, akik körében még fontosabb kihangsúlyozni az egészséges életmód jelentőségét, erősíteni a sport vitathatatlanul fontos társadalmi és nevelési szerepét, de a tanulmányaikat befejezők felé is nyitott, akik így a sporton keresztül is kötődnek egykori intézményükhöz. A sportolók és csapatok számát, valamint az eredményeket tekintve, a szakosztályaink közül kiemelkedik a kosárlabda és a röplabda. Ezekben a sportágakban az elsőosztályú csapatok mellett a teljes városi utánpótlásnevelést is lefedi a MEAFC. 
A Magyar Egyetemi-Főiskolai Országos Bajnokságon mind a kosárlabda, mind a röplabdacsapat is ezüstérmet szerzett a Miskolci Egyetem színeiben.
Az elmúlt évben labdarúgó szakosztályunk is több elismerést szerzett egyesületünknek és egyetemünknek, férfi egyetemi csapatunk a 2021-es Magyar Egyetemi-Főiskolai Országos bajnokság 3. helyezettje. Felnőtt keretünk jelenleg az NBII-es futsal bajnokságban versenyez.
Bridzs, kézilabda, tájfutás, tenisz, tollaslabda és vízilabda sportágakban az egyesület alapcéljai valósultak meg azáltal, hogy a versenyzés amatőr szinten (egyetemi, városi, megyei és regionális bajnokságokban) folyt és a vezetés részéről folyamatos volt a törekvés az egyetemi hallgatók arányának a növelésére.

Szabadidősport: A Miskolci Egyetem Sportközpont szervezeti egység keretében működő Sportiroda munkacsoport szervezi az intézmény szabadidősportját, amely egyaránt jelenti rendszeres szabadidős sporttevékenység (sportdélutánok) biztosítását, amatőr sportversenyek és igény szerinti bajnokságok (Miskolci Egyetemi Kispályás Labdarúgó Bajnokság), valamint nagyszabású sportnapok (pl. Miskolci Egyetemi Sportnap és Sportág-választó, Gólyatábor Sportnap, MEN Sportnap) szervezését. A sportnapokon nagy hangsúlyt kapnak a sportági bemutatók, a sport és egészséges életmódot népszerűsítő programok, sportos vetélkedők.

Sportdélutánok: A Sportközpont és a Sportiroda közös szervezésében, Sportdélután néven heti rendszerességgel biztosítunk 14 különböző mozgásformát (aerobiktól a thaiboxon át a zumbáig) a sportolni vágyóknak. Jelenleg elérhető szolgáltatásaink hétfőtől csütörtökig 16:00-22:00 között látogathatóak minden egyetemi polgár számára három különböző helyszínen. Emellett hangsúlyt kaptak az amatőr sportolói házi bajnokságok, ahol a nem versenyszerűen sportoló egyetemi polgárok is összemérhetik tudásukat a különböző sportágakban. Évről évre igyekszünk civil kezdeményezéseket támogatni, így az elmúlt években több alkalommal szerveztünk jótékonysági eseményeket, futást, ahol a résztvevők hozzájárulhattak az ügy sikerességéhez.
A sportdélutánok keretrendszerében foglal helyet a dolgozói aerobik és labdarúgás, valamint a túrázás is, ahol képzett túravezetőkkel lehet felfedezni a Bükk rejtett szépségét.

Sportadminisztráció: 2023 óta alkalmazzuk a TesiApp felületet, ami magában foglalja az egyetemen működő összes testnevelés órát és szervezett szabadidősport foglalkozást (sportdélutánok, túrázás). Ezzel átláthatóvá, könnyen elérhetővé váltak minden egyetemi polgár számára a sportfoglalkozások és az ahhoz kapcsolódó jelentkezés, illetve fontos információk. A rendszer egy felhasználó barát weboldalon az www.app.uni-miskolc.hu felületen érhető el. 

Mentorprogram A Miskolci Egyetemen tanuló élsportolók számára elérhető egy speciális mentorprogram. A program célja, hogy segítse az élsportolók sportolói és tanulmányi feladatainak összehangolását (kedvezményes tanulmányi rend, mentor oktató, sportösztöndíj, testnevelés alóli felmentés biztosításával).

Kapcsolat:

Miskolci Egyetem Sportközpont és Sportiroda
székhely: 3515 Miskolc – Egyetemváros
levelezési cím: 3515 Miskolc-Egyetemváros, Körcsarnok
telefon: 46/565-252 vagy 46/565-111 és 14-56-os mellék
facebook: www.facebook.com/miskolciegyetemisport
weboldal: www.sport.uni-miskolc.hu 

Ügyfélfogadási idő:

Hétfőtől – Csütörtökig: 9.00 – 15.00
Pénteken: 9.00 – 12.00
Szervezeti Egység Vezető: Bene Szilárd (Mellék: 14-44)
Sportiroda vezető: Zsíros Zsófia (Mellék: 13-96)


Egyetemi klubok, létesítmények:
Gasztroműhely Egyetemi Étterem www.gasztromuhely.hu
MENTA Bar&Gastro https://www.facebook.com/mentabarandgastro
Egyetemi színházbérlet: A Miskolci Nemzeti Színház ebben az évadban is gazdag repertoárral várja a Campus minden dolgozóját, lakóját. Szeptember elején kell jelentkezni és regisztrálni a bérletek Hallgatói Szolgáltatások Osztályán történő vásárlásához.
Hitélet – Ökumenikus Egyetemi Lelkészség: A lelkészség várja mindazokat, akik lelki felüdülésre vágynak. Programjain – előadások, koncertek, filmklubok, kirándulások, önismereti kurzusok, istentiszteletek, közösségi estek alkalmain – lehetőség kínálkozik kapcsolatot mélyíteni Istennel, másokkal és önmagunkkal. A Lelkészségi Iroda továbbá teret ad a megpihenésre, tanulásra, baráti, vagy lelki beszélgetésre.

